Interop Forms Toolkit 2.0 Tutorial - CodeProject 11,116,300 members (69,453 online)
Last Visit: 31-Dec-99 19:00 Last Update: 28-Dec-14 8:52Refresh1234 Next » KYK: Android 11 beloof al dié nuwe funksies | Netwerk24
Deur Petrus Malherbe 20 Februarie 2020 14:02
Android 11 is die opvolger van Android 10 wat tans op die meeste nuwe Android-fone geïnstalleer is.
’n Weergawe van Android 11 is aan programmeerders beskikbaar gestel om dit te toets en terugvoering aan Google te gee.
Hoewel dié weergawe van Android 11 nog in sy babaskoene is, verklap dit reeds ’n rits nuwe funksies wat later vanjaar na Android-fone kom.
Hier is van die belangrikste nuwe funksies van Android 11:
Gesels makliker met klomp mense
Een van die grootste veranderinge in Android 11 is die vermoë om maklik vanaf jou foon se tuisskerm met ’n klomp mense op ’n slag te praat.
Facebook het reeds die konsep van “borrels” in sy Messenger-app bekend gestel. Elke “borrel” verteenwoordig ’n ander persoon waarmee jy ’n gesprek voer binne Messenger.
Die nuwe weergawe van Android gaan dié konsep uitbrei na alle gesprekvoering, hetsy in Messenger, WhatsApp of per SMS.
Dit beteken jy sal kan aangaan met ander dinge op jou slimfoon en ’n gesprek volhou deur net elke keer op die persoon se “borrel” te klik wat op jou foon se skerm ronddwaal.
Fone van verskillende groottes word ondersteun
Android 11 sal voorsiening maak vir slimfone met skerms wat nie noodwendig reghoekig is nie, of horisontaal eerder as vertikaal gebruik word.
Dit is veral handig gegewe al die voubare tegnologie wat deesdae hul opwagting maak.
Dit beteken dat Android sal aanpas by hierdie fone se skerms en dat programmeerders ook apps sal kan ontwikkel spesiaal vir horisontale fone of slimfone met skerms van verskillende groottes.
Groter fokus op privaatheid
Android-gebruikers is gereeld die harnas in oor al die inligting wat Google en ander apps oor hulle versamel.
Android 11 word na verwagting in September uitgereik.
Android het by Apple se iOS geleer en besluit om gebruikers groter beheer te gee oor watter van hul besonderhede deur die bedryfstelsel self, of deur apps, deur derdepartye versamel mag word.
Dit sluit in dat gebruikers apps deurlopend of net tydelik toegang kan gee tot die slimfoon se kamera, mikrofoon of ligging.
Afgesien daarvan beloof Android 11 ook beter integrasie met ontluikende 5G-netwerke en ’n outomatiese donker-modus wat die skerm van swart op wit na wit op swart omskakel.
Dit is nog nie bekend watter slimfone eerste toegang tot Android 11 gaan kry nie. Samsung reik gewoonlik rondom September ’n nuwe weergawe van sy Galaxy Note-reeks uit.
Android 11 kan vir nou net op een van Google se eie Pixel-fone getoets word. Pixels word nie in Suid-Afrika verkoop nie.
Meer oor: Android | Slimfone | Tegnologie